กรมประชาสัมพันธ์ เปิดงานวันเด็กแห่งชาติด้วยขบวนพาเหรดรณรงค์รักศิลปวัฒนธรรมและสิ่งแวดล้อม
กรมประชาสัมพันธ์ เปิดงานวันเด็กแห่งชาติด้วยขบวนพาเหรดรณรงค์รักศิลปวัฒนธรรมและสิ่งแวดล้อมการจัดกิจกรรมวันเด็กแห่งชาติ ที่บริเวณกรมประชาสัมพันธ์ เป็นไปด้วยความคึกคัก มีพิธีเปิดงานโดยพลโท สรรเสริญ แก้วกำเนิด อธิบดีกรมประชาสัมพันธ์ กับการต้อนรับขบวนพาเหรดของเด็กและเยาวชนที่มีทั้งชุดอาชีพในฝัน ศิลปวัฒนธรรมไทย ขบวนรณรงค์รักษ์สิ่งแวดล้อมและชุดแฟนตาซีซุปเปอร์ฮีโร่ ดึงดูดความสนใจจากเด็กๆ และผู้ปกครองเป็นอย่างมาก  ขณะที่บรรยากาศการจัดกิจกรรมภายในงาน เป็นไปด้วยความสนุกสนานควบคู่กับสาระบันเทิงต่างๆ ไม่ว่าจะเป็นการประกวดหนูน้อยอ่านข่าววิทยุและอ่านข่าวโทรทัศน์ สร้างฝันการเป็นผู้ประกาศคนใหม่ การเล่นเกมรับของรางวัลของซุ้มกิจกรรมต่างๆ เช่น ปาเป้า โยนลูกบอล การประกวดร้องเพลงและกิจกรรมการแสดงบนเวทีใหญ่ที่ได้รับความสนใจจากน้องๆ นอกจากนี้ ยังมีหน่วยต่างๆ เข้าร่วมเปิดซุ้มกิจกรรม เช่น สำนักป้องกันและบรรเทาสาธารณภัย มีการสาธิตการดับเพลิงและใช้ถังดับเพลิงในสถานการณ์ต่างๆ กรมควบคุมมลพิษจัดเกมแยกขยะให้ถูกประเภทผลักลูกบอล pm2.5 วิธีการการรับมือฝุ่นละออง อีกทั้งยังมีการสอนทำ cpr ช่วยชีวิตผู้ประสบภัย การตรวจเช็คมาตรฐานรถและเทคโนโลยีประหยัดพลังงานต่างๆ ทั้งนี้เด็กที่เข้าร่วมกิจกรรมจะได้รับถุงผ้าและของแจก น้ำดื่มและอาหารยังจุดลงทะเบียนเข้างานด้านหน้าทางเข้ากรมประชาสัมพันธ์อีกด้วย